KOMISIJOS REGLAMENTAS (EB) Nr. 119/2007
2007 m. vasario 8 d.
iš dalies keičiantis Reglamentą (EB) Nr. 493/2006, nustatantį pereinamojo laikotarpio priemones dėl bendro cukraus sektoriaus rinkų organizavimo reformos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus rinkos organizavimo (1), ypač į jo 44 straipsnio a punktą,
kadangi:
(1)
Komisijos reglamente (EB) Nr. 493/2006 (2) nustatytos pereinamojo laikotarpio priemonės, taikomos 2006-2007 prekybos metais, kurie yra pirmieji bendro cukraus sektoriaus rinkų organizavimo reformos įgyvendinimo metai.
(2)
2006-2007 m. prekybos metams Bendrijos rinkoje būdinga kvotinio ir nekvotinio cukraus rinkų pusiausvyros stoka. Tikėtina, kad kvotinio cukraus perviršis dar padidės, o nekvotinio chemijos pramonei skirto cukraus kiekis, atsižvelgus į pagamintus kiekius ir į papildomą bioetanoliui gaminti reikalingos žaliavos poreikį, antrojoje 2006-2007 prekybos metų pusėje gali būti nepakankamas.
(3)
Todėl reikia nustatyti specialias laikinąsias priemones, taikytinas tik 2006-2007 prekybos metams, siekiant atkurti kvotinio ir nekvotinio cukraus rinkų pusiausvyrą bei chemijos ir vaistų pramonės sektoriuje palengvinti perėjimą nuo senosios aprūpinimo kvotiniu cukrumi tvarkos, galiojusios 2005-2006 prekybos metais, prie naujos aprūpinimo nekvotiniu cukrumi tvarkos, nustatytos Reglamentu (EB) Nr. 318/2006. Sektoriaus reformą baigta įgyvendinti tik 2006 m. pabaigoje, todėl rinkoje susidarė netikrumo atmosfera, dėl kurios buvo rimtai sutrikdytas sutarčių 2006-2007 prekybos metams sudarymas. Šios rūšies sutartys iš tikro praktiškai turi būti planuojamos dar prieš sėją, t. y. sėjos metų kovo mėnesį. Šiame reglamente nustatytos priemonės turi suteikti didesnio lankstumo galimybę administruojant nekvotinę produkciją ir užtikrinti, kad chemijos pramonei teikiamo cukraus kaina atitiks pasaulines kainas. Gamintojams reikia suteikti galimybę pramoninio cukraus kiekį pakeisti kvotiniu cukrumi. Tačiau tokia galimybė turi būti suteikta tik užtikrinus, kad papildomai patiektų ir pramonės faktiškai panaudotų kiekių patikrinimai bus deramai atlikti. Todėl sprendimas suteikti šią galimybę turi būti paliktas valstybių narių kompetentingų valdžios institucijų nuožiūrai.
(4)
2006 m. birželio 29 d. Komisijos reglamento (EB) Nr. 967/2006, nustatančio Tarybos reglamento (EB) Nr. 318/2006 išsamias nekvotinės gamybos cukraus sektoriuje įgyvendinimo taisykles (3), nuostatos dėl pramoninio cukraus tiekimo ir panaudojimo turi būti taikomos kiekiams, pateiktiems taikant šiame reglamente nustatytas pereinamojo laikotarpio priemones.
(5)
Todėl reikėtų atitinkamai iš dalies pakeisti Reglamentą (EB) Nr. 493/2006.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamente (EB) Nr. 493/2006 įterpiamas 3a straipsnis:
„3a straipsnis
Kvotinio cukraus panaudojimas
1. Iki 2007 m. rugsėjo 30 d. pagal sutartis, nurodytas Komisijos reglamento (EB) Nr. 967/2006 (4) 6 straipsnyje, pateiktino pramoninio cukraus atveju kompetentingos valstybių narių institucijos gamintojui paprašius gali sutikti, kad tam tikras jo pagaminto kvotinio cukraus, įskaitant pagal šio reglamento 3 straipsnį pašalintą cukrų, kiekis būtų pateiktas vietoj pramoninio nekvotinio cukraus.
2. Pagal 1 dalį pateikti cukraus kiekiai į apskaitą įtraukiami kaip pramoninė žaliava, 2007-2008 prekybos metais pateikta perdirbėjui laikantis Reglamento (EB) Nr. 967/2006 4 straipsnio 1 dalies antros pastraipos a punkto.
3. Reglamento (EB) Nr. 967/2006 8 ir 10 straipsniuose nurodytuose pranešimuose atskirai nurodomas pagal šio straipsnio 1 dalį pateiktas kiekis.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 8 d.